Arvoisat kutsuntatilaisuuteen osallistuvat nuoret,

olen Lappeenrannan kaupunginvaltuuston puheenjohtaja Sanna Koskenranta ja minulla on suuri ilo tuoda tähän tilaisuuteen Lappeenrannan kaupungin tervehdys.

Olemme eläneet viime vuosina varsin erikoisia ja haasteellisia aikoja. Pitkittynyt Korona pandemia ja pitkittynyt sota Ukrainassa ovat asioita, joita meistä kukaan ei olisi halunnut nähdä tai kokea. Turvallisuusympäristö on selvästi muuttunut ja tämän seurauksena Suomi on liittynyt puolustusliitto Naton jäseneksi. 

Epävarmuus pohdituttaa varmasti myös teitä. Se pohdituttaa minua ja varmasti meitä kaikkia. Haasteellisten aikojen edessä ei kuitenkaan ole varaa jäädä toivottomaksi. Meiltä tarvitaan nyt kestävyyttä, yhteistä tahtoa ja ymmärrystä. 


Mitä enemmän olemme valmiita kuulemaan, keskustelemaan, oppimaan ja laajentamaan näkökulmiamme, sitä vahvempia olemme myös suhteessa tulevaisuuteen ja turvallisuuteen.

Meillä Suomessa on hyvät puolustusvoimat. Asevelvollisuuden tärkein arvo on osoittaa Suomen ja suomalaisten halu puolustaa Isänmaata. Maanpuolustustahto on meillä suomalaisilla tunnetusti vahva. Meidät tunnetaan maailmalla tästä tahdosta, hyvästä sotilaskoulutuksesta, suorituskykyisistä ja hyvin varustetuista joukoista. Tämä on tekijä, joka ennaltaehkäisee sotaan joutumista.


Ottakaa yhteiskunnan teille tarjoama mahdollisuus myönteisesti vastaan. Teille on jaettu jo ennakkoon tietoa erilaisista palveluspaikoista ja koulutuksista. Tänään saatte lisää tietoa palveluksesta. Olkaa aktiivisia ja tarvittaessa kysykää, jos joku asia jää teille epäselväksi. Kertokaa reilusti täällä kutsunnoissa ja myös palvelukseen astuttuanne oma halukkuutenne paikan ja koulutuksen suhteen. Jokainen teistä voi oikealla asenteella saada asepalveluksessa sellaista koulutusta ja kokemusta, jota voitte myös tulevaisuudessa hyödyntää. 

Yhteinen kotikaupunkimme haluaa tarjota asukkaille ja tietysti myös teille nuorille elämän mittaisia menestymisen mahdollisuuksia. Menestyminen ei tarkoita sitä, että olisi aina paras kaikessa. Se ei myöskään ole rahallisesti mitattavissa. Tämä suorituskeskeinen aika asettaa usein riman niin korkealle, ettei siihen kukaan, edes parhaimmilla kyvyillä pysty. 

Muistakaa olla itsellenne myös armollisia. Muistakaa, että menestys on sitä, että seuraa omia unelmiaan ja omia vahvuuksiaan. Ei muiden asettamia. 

Isänmaan tulevaisuutta ei ratkaise vain vahva maanpuolustustahto. Ratkaisevaa on myös se, miten vaalimme demokratiaa, vuorovaikutusta ja luottamusta. Miten kykenemme ymmärtämään toinen toisiamme. Miten huolehdimme, että kukaan ei jää yksin. Miten varmistamme, että kaikilla on toivoa ja uskoa tulevaisuudesta. Näitäkin tärkeitä taitoja saatte vaalia, kun astutte palvelukseen. 

Toivotan teille kaikille hyvää ja antoisaa kutsuntapäivää. Toivon myös, että Lappeenranta on teille yhtä rakas kotikaupunki kuin se on ollut minulle ja minne ikinä elämässänne suuntaattekaan, palaatte tänne aina hyvillä mielin. 
